## Uredba o izmjenama i dopunama Uredbe o unutarnjem ustrojstvu Ministarstva regionalnog razvoja i fondova Europske unije

### NN 40/2013 (5.4.2013.), Uredba o izmjenama i dopunama Uredbe o unutarnjem ustrojstvu Ministarstva regionalnog razvoja i fondova Europske unije

VLADA REPUBLIKE HRVATSKE

740

Na temelju članka 63. stavka 2. Zakona o sustavu državne uprave (»Narodne novine«, br. 150/2011 i 12/2013), Vlada Republike Hrvatske je na sjednici održanoj 28. ožujka 2013. godine donijela

UREDBU

O IZMJENAMA I DOPUNAMA UREDBE O UNUTARNJEM USTROJSTVU MINISTARSTVA REGIONALNOGA RAZVOJA I FONDOVA EUROPSKE UNIJE

Članak 1.

U Uredbi o unutarnjem ustrojstvu Ministarstva regionalnoga razvoja i fondova Europske unije (»Narodne novine«, broj 27/2012), u članku 3. stavku 1. iza točke 2. dodaje se točka 2.a koja glasi:

»2.a Uprava za financije i informacijsko-telekomunikacijske sustave«.

U stavku 1. točka 9. briše se.

Članak 2.

Članak 5. mijenja se i glasi:

»Članak 5.

Glavno tajništvo Ministarstva obavlja pravne poslove; koordinira, usklađuje i sudjeluje u izradi prijedloga zakona i drugih propisa iz nadležnosti Ministarstva; daje mišljenja iz područja primjene zakona i drugih propisa; obavlja poslove procjene učinaka propisa sukladno posebnom zakonu, priprema prijedloge ugovora iz svoje nadležnosti; priprema prijedloge za donošenje akata iz nadležnosti Ministarstva; surađuje i koordinira aktivnosti s Vladom Republike Hrvatske, kao i tijelima državne uprave u poslovima iz svoje nadležnosti; provodi postupak prijma u državnu službu i zapošljavanja namještenika; prati razvoj i planira raspored državnih službenika i namještenika; provodi stručno usavršavanje te osposobljavanje državnih službenika i namještenika, a u području obrazovanja za EU fondove surađuje sa Samostalnom službom za informativno-

-obrazovne aktivnosti; priprema rješenja iz područja službeničkih i radnih odnosa za državne službenike i namještenike te ugovore o radu namještenika; provodi postupak ocjenjivanja rada i učinkovitosti državnih službenika i namještenika; vodi registar zaposlenih u javnom sektoru za zaposlene u Ministarstvu; brine o pravilnom i racionalnom korištenju sredstava za rad i materijalne imovine; priprema planove i obavlja postupak nabave roba, radova i usluga za potrebe Ministarstva te investicijskog i tekućeg održavanja postojećih objekata; obavlja pomoćne i tehničke poslove; poslove obrane, fizičke i tehničke zaštite; stručne poslove u vezi sa zaštitom na radu i zaštitom od požara; lektorske poslove; pruža administrativno-tehničku potporu radu svih ustrojstvenih jedinica Ministarstva u obavljanju i koordinaciji svih uredskih poslova te obavlja druge poslove iz svoje nadležnosti.

Za obavljanje poslova iz nadležnosti Glavnog tajništva Ministarstva, ustrojavaju se sljedeće ustrojstvene jedinice:

2.1. Sektor za pravne i opće poslove te ljudske potencijale

2.2. Služba za nabavu.«.

Članak 3.

Naslov iznad članka 6. i članak 6. brišu se.

Članak 4.

Članak 7. briše se.

Članak 5.

Članak 8. briše se.

Članak 6.

Naslov iznad članka 9. mijenja se i glasi:

»2.1. Sektor za pravne i opće poslove, te ljudske potencijale«.

U stavku 1. riječi: »obavlja poslove informacijske sigurnosti« i »obavlja poslove provođenja postupaka javne nabave« brišu se.

U stavku 2. redni broj: »2.2.1.« zamjenjuje se rednim brojem: »2.1.1.«, a redni broj i riječi: »2.2.2. Služba za nabavu« zamjenjuju se rednim brojem i riječima: »2.1.2. Služba za opće poslove« .

Članak 7.

U naslovu iznad članka 10. redni broj: »2.2.1.« mijenja se i glasi: »2.1.1.«.

U stavku 1. riječi: »poslove informacijske sigurnosti te poslove pisarnice i pismohrane, koordinira obavljanje općih i pomoćno-tehničkih poslova u Ministarstvu« brišu se.

U stavku 2. točka: 2.2.1.3. briše se.

Članak 8.

U članku 11. riječi: »sudjeluje u izradi« mijenjaju se i glase: »kontrolira izradu«.

Članak 9.

Naslov iznad članka 13. i članak 13. mijenjaju se i glase:

»2.1.2. Služba za opće poslove

Članak 13.

Služba za opće poslove obavlja poslove nadgledanja, održavanja, upravljanja zgradama/poslovnim prostorima koje koristi Ministarstvo, brine o njihovom održavanju, vodi i ažurira dokumentaciju o nekretninama, obavlja usklađivanje ugovora o zakupu uredskog prostora s važećim propisima, dostavlja dokumentaciju nadležnom državnom odvjetništvu u imovinskopravnim sporovima iz svoje nadležnosti, te očitovanja o razlozima i potrebi ulaganja pravnih lijekova; obavlja poslove obrane, sigurnosti i zaštite, izrađuje planove obrane i evakuacije, poslove zaštite na radu i protupožarne zaštite, poslove održavanja voznog parka i servisa službenih automobila, brine se o ugostiteljskom servisu i usluzi prilikom održavanja stručnih i radnih skupova u prostorijama Ministarstva; organizira pružanje internih ugostiteljskih usluga; obavlja poslove pisarnice, pismohrane i druge stručne i administrativne poslove vezane uz postupanje s dokumentacijom i pismenima u Ministarstvu; obavlja primitak i otpremu pošte, surađuje s nadležnim tijelima iz svoje nadležnosti, izrađuje nacrt i predlaže donošenje internih akata iz svog djelokruga rada, vodi materijalnu evidenciju o nabavi i raspodjeli uredskog materijala i sitnog inventara, daje prijedloge za poboljšanje rada u informacijskom sustavu uredskog poslovanja u Ministarstvu i obavlja druge poslove iz svoje nadležnosti.

Za obavljanje poslova iz nadležnosti Službe za opće poslove, ustrojavaju se sljedeće ustrojstvene jedinice:

2.1.2.1. Odjel za opće poslove

2.1.2.2. Odjel pisarnice.«.

Članak 10.

Iza članka 13. dodaju se naslovi i članci 13.a i 13.b koji glase:

»2.1.2.1. Odjel za opće poslove

Članak 13.a

Odjel za opće poslove obavlja stručne i tehničke poslove nadgledanja održavanja poslovnih prostora koje koristi Ministarstvo, vodi evidencije i ažurira dokumentaciju o nekretninama, predlaže mjere racionalizacije u korištenju materijalno-financijske imovine Ministarstva te kontrolira provođenje istih; brine o urednom i pravilnom korištenju imovine i sredstava za rad; opremanju poslovnih prostora Ministarstva; obavlja poslove prijevoza službenim vozilima i održavanja vozila te kontrolu pravilne uporabe vozila, poslove zaštite na radu i zaštite od požara, obrane, osnovne domarske poslove, nadzor nad poslovima čišćenja poslovnih prostora i okoliša Ministarstva; poslove čajne kuhinje; priprema podloge za postupke javne nabave iz djelokruga rada Odjela; vodi materijalnu evidenciju o nabavi i raspodjeli uredskog materijala i sitnog inventara, obavlja i druge poslove iz svoje nadležnosti.

2.1.2.2. Odjel pisarnice

Članak 13.b

Odjel pisarnice obavlja administrativne poslove vezane uz prijam, dostavu i otpremu pošte, poslove klasifikacije i urudžbiranja pismena, razvrstavanje, raspoređivanje, razvođenje akata, arhiviranje, čuvanje i izlučivanje registraturnog gradiva koje nastaje radom Ministarstva, pruža pomoć pri razvrstavanju, izlučivanju i pohranjivanju arhivskog gradiva, sudjeluje u izradi plana klasifikacijskih oznaka i brojčanih oznaka stvaratelja i primatelja pismena u Ministarstvu i pravilnika o obradi, zaštiti, čuvanju i korištenju arhivskog i registraturnog gradiva u Ministarstvu, vodi evidencije i brine o pečatima i žigovima s grbom Republike Hrvatske i natpisnim pločama Ministarstva, obavlja ostale poslove iz nadležnosti rada Odjela.«.

Članak 11.

U naslovu iznad članka 14. redni broj: »2.2.2.« zamjenjuje se rednim brojem: »2.2.«.

Članak 12.

U članku 14. stavku 2. redni brojevi: »2.2.2.1. i 2.2.2.2.« zamjenjuju se rednim brojevima: »2.2.1. i 2.2.2.«.

Članak 13.

U naslovu iznad članka 15. redni broj: »2.2.2.1.« zamjenjuje se rednim brojem: »2.2.1.«.

Članak 14.

U naslovu iznad članka 16. redni broj: »2.2.2.2.« zamjenjuje se rednim brojem: »2.2.2.«.

Članak 15.

Iza članka 16. dodaju se naslovi i članci 16.a, 16.b, 16.c, 16.d, 16.e, 16.f, 16.g, 16.h, 16.i, 16.j, 16.k, 16.l i 16.m koji glase:

»2.a UPRAVA ZA FINANCIJE I INFORMACIJSKO-

-TELEKOMUNIKACIJSKE SUSTAVE

Članak 16.a

Uprava za financije i informacijsko-telekomunikacijske sustave obavlja stručne poslove vezane uz planiranje i izvršavanje proračuna; organizira, kontrolira i prati izvršenje svih financijskih i računovodstvenih poslova primjenjujući važeće materijalno-financijske propise; organizira i koordinira rad na izradi strateškog plana i financijskih planova; koordinira uspostavu i razvoj metodologije financijskog upravljanja i kontrola u Ministarstvu; prema zahtjevima upravljačkog tijela izrađuje analize u svrhu donošenja odgovarajućih odluka; prati trošenje sredstava namijenjenih za provedbu operativnih programa financiranih sredstvima EU te priprema izvješća i analitičke podloge na temelju podataka proizašlih iz računovodstvenog sustava; sudjeluje u pripremi planova korištenja međunarodnih investicijskih zajmova i darovnica kojima se financiraju razvojni programi; sudjeluje u izradi izvješća za davatelje zajmova ili darovnica; prati dinamiku provedbe i analizira ostvarenje razvojnih projekata; brine o funkcioniranju i održavanju informacijsko-telekomunikacijskih sustava Ministarstva; planira, koordinira i organizira izradu infosustava i razvoj telekomunikacijskih mreža; prati informatičke tehnologije i predlaže primjenu mjera za unaprjeđenje informatičko-telekomunikacijskih sustava; određuje pravila i standarde zaštite i načina korištenja informacijske infrastrukture informatičkih i komunikacijskih sustava; potiče izradu raznih evidencija i daje njihovu tehničku podlogu; vodi evidenciju korisnika; daje upute i educira o djelotvornom i ispravnom korištenju informatičkih resursa; pruža pomoć i podršku korisnicima informatičkog sustava iz područja uporabe informatičke opreme i programskih rješenja; analizira i odabire sve komplementarne informatičke tehnologije, nadzire tekuće održavanje informatičke opreme; nadležna je za normativno uređenje i provedbu zakonom propisanih mjera sigurnosti informacijskih sustava; prati i analizira radne procese unutar Ministarstva i daje prijedloge za poboljšanje radne učinkovitost, obavlja stručne poslove vezane uz informacijsku sigurnost te obavlja i druge poslove iz svoje nadležnosti.

Za obavljanje poslova iz nadležnosti Uprave za financije i informacijsko-telekomunikacijske sustave, ustrojavaju se sljedeće ustrojstvene jedinice:

2.a.1. Sektor za proračun, financije i računovodstvo

2.a.2. Sektor za informacijsko-telekomunikacijske sustave.

2.a.1. Sektor za proračun, financije i računovodstvo

Članak 16.b

Sektor za proračun, financije i računovodstvo organizira, kontrolira i prati izvršenje svih financijskih i računovodstvenih poslova sukladno zakonu i brine o zakonitoj primjeni važećih materijalno--financijskih propisa, organizira i koordinira rad na izradi strateškog plana za trogodišnje razdoblje, godišnjih planova potrebnih financijskih sredstava, priprema zahtjeve i obavlja plaćanje tekućih i kapitalnih izdataka i transfera putem sustava Državne riznice; obavlja upravne i stručne poslove vezane uz ustrojavanje i vođenje zakonom propisanih poslovnih knjiga, vrši kontrolu knjigovodstvene dokumentacije, obavlja kontiranje i knjiženje poslovnih događaja, izradu godišnjih, polugodišnjih, tromjesečnih, mjesečnih i statističkih izvješća; koordinira uspostavljanje i razvoj metodologija financijskog upravljanja i sustava unutarnjih kontrola u Ministarstvu te je usmjeren na uspostavljanje unutarnjih kontrola i analizu rizika u Ministarstvu u dijelu praćenja prihoda i primitaka, izvršavanju rashoda i materijalnih sredstava, postupaka javne nabave i upravljanja projektima, s ciljem izvršavanja poslova iz nadležnosti rada Ministarstva; analizira financijsko poslovanje u okviru svoje nadležnosti, surađuje i pruža stručnu potporu u vezi tijeka financijskih sredstava za projekte tehničke pomoći; koordinira i upravlja provedbom projekata iz nadležnosti rada Ministarstva koji su odabrani za sufinanciranje od strane EU kroz programe pretpristupne pomoći; prati trošenje programskih sredstava pomoći EU po pojedinom projektu; prati ispravnost i redoslijed procedura propisanih od EU koje se odnose na provedbu svakog pojedinog projekta; prati vremenski okvir provedbe svakog projekta; izrađuje izvješća za provedbu pojedinog projekta; izrađuje dokumente potrebne za rad komisija, odbora i radnih tijela, vezano za suradnju s EU; koordinira aktivnosti na provođenju analitičke evidencije državne imovine u bazi tijela nadležnog za upravljanje državnom imovinom, koordinira vođenje evidencije podataka nekretnina (kuće i stanovi) na području posebne državne skrbi i izvan područja posebne državne skrbi, obavlja i druge poslove iz svoje nadležnosti.

Za obavljanje poslova iz nadležnosti Sektora za proračun, financije i računovodstvo, ustrojavaju se sljedeće ustrojstvene jedinice:

2.a.1.1. Služba za proračun i računovodstvo

2.a.1.2. Služba za financiranje razvojnih programa.

2.a.1.1. Služba za proračun i računovodstvo

Članak 16.c

Služba za proračun i računovodstvo obavlja upravne i stručne poslove vezane za planiranje, pripremu i izvršavanje proračuna; upravlja izradom strateškog plana za trogodišnje razdoblje, godišnjih planova potrebnih financijskih sredstava; kontrolira ispravnost dokumentacije za unos u sustav Državne riznice, kontrolira, prati i primjenjuje promjene u području proračunskog računovodstva i računskom planu proračuna, obavlja rezervaciju sredstava u propisanim i ugovorenim rokovima i iznosima usklađenim s dodijeljenim sredstvima i dospjelim obvezama; planira, izvršava i evidentira poslovne događaje vezane za provođenje programa financiranih iz fondova EU; obavlja stručne poslove vezane za ustrojavanje i vođenje zakonom propisanih poslovnih knjiga; kontrolira knjigovodstvene dokumentacije, obavlja kontiranje i knjiženje poslovnih događaja, izradu propisanih financijskih izvješća, obračun plaća i ostalih primanja dužnosnika, državnih službenika i namještenika; obavlja obračun i isplatu dohotka od intelektualnih i ostalih usluga; surađuje s Ministarstvom financija u vezi s radom sustava riznice i Financijskom agencijom u vezi s otvaranjem dobavljača u sustavu i modela plaćanja kroz sustav riznice; analizira i podnosi izvješća o trošenju proračunskih sredstava sukladno namjeni i planiranoj dinamici; izrađuje i dostavlja nadležnim institucijama propisana izvješća o isplatama svih vrsta dohotka te obveznih doprinosa, poreza i prireza, obavlja plaćanja svih obveza; vodi sve potrebne knjigovodstvene evidencije i statistiku iz financijskog i materijalnog poslovanja; izrađuje preglede po vrstama rashoda sukladno posebnim propisima; obavlja poslove vezane za uplatu i isplatu putem blagajne; vodi devizno poslovanje, sudjeluje u organizaciji godišnjeg popisa (inventure), prikuplja dokumentaciju o nabavi, prodaji i ostalim promjenama vezanim za nefinancijsku imovinu; knjiži promjene u knjizi imovine, obavlja poslove vezane uz označavanje i evidentiranja nefinancijske imovine Ministarstva; obračunava i knjiži ispravke vrijednosti imovine sukladno propisanim stopama te obavlja i druge poslove iz svoje nadležnosti.

Za obavljanje poslova iz nadležnosti Službe za proračun i računovodstvo, ustrojavaju se sljedeće ustrojstvene jedinice:

2.a.1.1.1. Odjel za proračun

2.a.1.1.2. Odjel za računovodstvo.

2.a.1.1.1. Odjel za proračun

Članak 16.d

Odjel za proračun obavlja upravne i stručne poslove vezane uz planiranje i pripremu te izvršavanje proračuna, sukladno zakonskim propisima služeći se metodom racionalnog i namjenskog korištenja proračunskih sredstava; obavlja kontrolu ispravnosti dokumentacije za unos u sustav Državne riznice; kontrolira, prati i primjenjuje promjene u području proračunskog računovodstva i računskog plana proračuna; odobrava prijenos najave obveza (rezervacija, narudžbenica i ugovora) i prijenos ovjerenih odobrenja za isplatu u sustav Državne riznice u propisanim i ugovorenim rokovima i iznosima usklađenim s dodijeljenim sredstvima i dospjelim obvezama; analizira usklađenost plana i izvršenja proračuna te predlaže preraspodjelu sredstava; surađuje s Ministarstvom financija vezano uz integraciju informacijskog sustava Državne riznice i Financijskom agencijom vezano uz evidentiranje dobavljača u sustavu i modela plaćanja; analizira i podnosi izvješća o korištenju proračunskih sredstava sukladno namjeni i planiranoj dinamici, te obavlja i druge poslove.

Za obavljanje poslova Odjela za proračun, ustrojavaju se sljedeći pododsjeci:

2.a.1.1.1.1. Pododsjek za pripremu proračuna

2.a.1.1.1.2. Pododsjek za izvršavanje proračuna.

2.a.1.1.1.1. Pododsjek za pripremu proračuna

Članak 16.e

Pododsjek za pripremu proračuna obavlja upravne i stručne poslove vezane uz planiranje i pripremu proračuna; izrađuje godišnji financijski plan i unosi ga u sustav Državne riznice; analizira usklađenost plana i izvršenja proračuna te predlaže preraspodjelu sredstava služeći se metodom racionalnog i namjenskog korištenja proračunskih sredstava; prati i primjenjuje promjene u području proračunskog računovodstva i računskog plana proračuna.

2.a.1.1.1.2. Pododsjek za izvršavanje proračuna

Članak 16.f

Pododsjek za izvršavanje proračuna obavlja upravne i stručne poslove vezane uz izvršavanje proračuna; obavlja kontrolu ispravnosti dokumentacije prije unosa u sustav Državne riznice; kontrolira, evidentira i usklađuje obveze s poslovnim partnerima; odobrava prijenos najave obveza (rezervacija, narudžbenica i ugovora) i prijenos ovjerenih odobrenja za isplatu u sustav Državne riznice u propisanim i ugovorenim rokovima i iznosima usklađenim s dodijeljenim sredstvima i dospjelim obvezama; surađuje s Ministarstvom financija vezano uz integraciju informacijskog sustava Državne riznice kao i Financijskom agencijom vezano uz evidentiranje dobavljača u sustavu i modela plaćanja kroz informacijski sustav, te obavlja i druge poslove.

2.a.1.1.2. Odjel za računovodstvo

Članak 16.g

Odjel za računovodstvo u okviru svoje nadležnosti obavlja upravne i stručne poslove vezane uz ustrojavanje i vođenje zakonom propisanih poslovnih knjiga; obavlja kontrolu knjigovodstvene dokumentacije prije unosa u poslovne knjige; obavlja poslove i zadatke vezane uz evidentiranje poslovnih događaja u poslovnim knjigama sukladno zakonskoj regulativi koji također obuhvaćaju evidentiranje poslovnih događaja vezanih uz provođenje programa financiranih iz fondova EU; priprema propisana godišnja, polugodišnja, tromjesečna, mjesečna financijska izvješća; obavlja obračun plaća i ostalih primanja dužnosnika, državnih službenika i namještenika, obračun i isplatu dohotka od intelektualnih i ostalih usluga, izrađuje i dostavlja nadležnim institucijama propisana izvješća o isplatama svih vrsta dohotka te obveznih doprinosa, poreza i prireza; obavlja i brine o rokovima plaćanja svih obveza; vodi sve potrebne knjigovodstvene evidencije i statistike iz financijskog i materijalnog poslovanja, izrađuje preglede po vrstama rashoda sukladno zakonskim propisima; obavlja poslove vezane uz uplatu i isplatu preko blagajne, devizno poslovanje i sl.

Prikuplja dokumentaciju o nabavi, prodaji i ostalim promjenama vezanim uz nefinancijsku imovinu; evidentira promjene u knjizi imovine, koordinira ustrojstvene jedinice Ministarstva u vezi označavanja i evidentiranja nefinancijske imovine, obračunava i knjiži ispravke vrijednosti imovine sukladno propisanim stopama, sudjeluje u organizaciji godišnjeg popisa (inventure) te obavlja i druge poslove koje odredi nadležna osoba.

Za obavljanje poslova Odjela za računovodstvo, ustrojavaju se sljedeći pododsjeci:

2.a.1.1.2.1. Pododsjek za knjigovodstveno poslovanje

2.a.1.1.2.2. Pododsjek za obračun dohotka i blagajničke poslove.

2.a.1.1.2.1. Pododsjek za knjigovodstveno poslovanje

Članak 16.h

Pododsjek za knjigovodstveno poslovanje u okviru svoje nadležnosti obavlja upravne i stručne poslove vezane uz ustrojavanje i vođenje zakonom propisanih poslovnih knjiga; obavlja suštinsku, formalnu i računsku kontrolu knjigovodstvene dokumentacije prije unosa u poslovne knjige; obavlja kontiranje i knjiženje poslovnih događaja, koji također obuhvaćaju evidentiranje poslovnih događaja vezanih uz provođenje programa financiranih iz fondova EU; priprema propisana godišnja, polugodišnja, tromjesečna i mjesečna financijska izvješća; surađuje s Ministarstvom financija vezano uz integraciju informacijskog sustava Državne riznice; sudjeluje u radnjama godišnjeg popisa imovine i obveza; kontrolira i usklađuje knjigovodstvene evidencije; izrađuje preglede po vrstama rashoda sukladno zakonskim propisima te obavlja druge poslove.

2.a.1.1.2.2. Pododsjek za obračun dohotka i blagajničke poslove

Članak 16.i

Pododsjek za obračun dohotka i blagajničke poslove obavlja obračun plaća i ostalih naknada zaposlenika; prati i primjenjuje propise vezane uz plaće, poreze i doprinose iz i na plaće; obračunava i obavlja isplate po ugovorima o djelu i ugovorima o autorskim honorarima te druge dohotke temeljem odluke ili rješenja nadležne osobe; vodi porezne evidencije i izdaje potvrde u vezi dohotka, na zahtjev zaposlenika i osoba koje primaju ostale naknade i druge vrste dohotka u Ministarstvu; usklađuje evidenciju s Hrvatskim zavodom za zdravstveno osiguranje i Hrvatskim zavodom za mirovinsko osiguranje; surađuje s Financijskom agencijom na projektu COP – Centraliziranog obračuna plaća; obavlja cjelokupno blagajničko poslovanje kunsko i devizno vezano uz poslove glavne i pomoćnih blagajni te obavlja i druge poslove.

2.a.1.2. Služba za financiranje razvojnih programa

Članak 16.j

Služba za financiranje razvojnih programa provodi uspostavu i razvoj metodologije financijskog upravljanja i kontrola u Ministarstvu u svrhu postizanja djelotvornosti i učinkovitosti cjelokupnog sustava; priprema i predlaže metodologiju i modele financiranja; sudjeluje u izradi financijskih pokazatelja, provodi aktivnosti vezane uz tijek financiranja različitih projekata, vodi evidenciju ugovora, privremenih situacija i instrumenata osiguranja naplate; sudjeluje u pripremi planova korištenja investicijskih zajmova i darovnica kojima se financiraju programi investiranja i projekti tehničke pomoći; prati tijek financijskih sredstava, vodi financijske evidencije i izrađuje izvješća za davatelje zajmova ili darovnica; prati trošenje, kontrolira ispravnost i redoslijed procedura propisanih od strane EU, koje se odnose na provedbu svakog pojedinog projekta; izrađuje izvješća o provedbi pojedinog projekta; izrađuje dokumente potrebne za komisije, odbore i radna tijela vezane na suradnju s EU; obavlja aktivnosti vezane uz provođenje analitičke evidencije državne imovine u bazu nadležnog tijela; evidentira podatke o nekretninama; operativno surađuje s ustrojstvenim jedinicama Ministarstva koje provode pravni i tehnički segment poticajnih mjera, kod usklađivanja aktivnosti u dijelu provedbe zakonskih odredbi, prati naplatu najma na državnoj imovini, kućama i stanovima, priprema podatke za pokretanje naplate sudskim putem; obavlja obračun novčanih naknada za prognanike i povratnike, nagodbe za vlasnike imovine i novčane potpore korisnicima za građevinski materijal te obavlja i druge poslove iz svoje nadležnosti.

2.a.2. Sektor za informacijsko-telekomunikacijske sustave

Članak 16.k

Sektor za informacijsko-telekomunikacijske sustave organizira, koordinira i uspostavlja jedinstveni ITK sustav ustrojstvenih jedinica Ministarstva; obavlja poslove vezane uz informatizaciju, održavanje lokalne računalno-komunikacijske mreže, administriranje računala i poslužiteljske opreme, sistemsko održavanje infrastrukturnih servisa, udomljavanje korisničkih programskih rješenja Ministarstva, informatičku podršku javnim i internim informacijskim servisima; analizira i odabire raspoloživa infrastrukturna informatička rješenja koja će se primijeniti kao potpora informacijskom sustavu Ministarstva; određuje prioritete i prijedloge za nabavu računalno-komunikacijske opreme i operacijskih sustava; obavlja stručne poslove vezane uz planiranje i modernizaciju informatičkog sustava Ministarstva; brine za djelotvorno i ispravno korištenje informatičkih resursa; izrađuje upute, pravila i postupke kojima se propisuje način korištenja informatičke infrastrukture; prati i primjenjuje odgovarajuću svjetsku i domaću normizaciju u području informatike; primjenjuje suvremene informatičke tehnologije radi osiguranja visoke dostupnosti usluga računalno-komunikacijskih servisa; organizira i upravlja procesom izrade, obrade i povrata sigurnosnih kopija podataka; nadzire ispravnost, raspoloživost i opterećenje te organizira popravak računalno-komunikacijskog sustava; evidentira, kontrolira i prati prijave incidenata na Service Desku na osnovi kojih pruža usluge pomoći korisnicima informatičkog sustava te otklanja incidente u informatičkom sustavu; nadzire i kontrolira sigurnost pristupa informatičkom sustavu; uspostavlja norme za interoperabilnost i kompatibilnost računalno-komunikacijskih sustava; organizira, primjenjuje i održava centralizirani pristup korisnika na lokalnoj i javnoj mreži; obavlja poslove planskog održavanja računalno-komunikacijske opreme te nadgleda sigurnost komunikacija i provodi mjere za zaštitu sigurnosti informatičkog sustava; upravlja računalno-komunikacijskom informatičkom infrastrukturom i podrška je svim procesima koji osiguravaju rad informatičkog sustava Ministarstva; organizira, provodi, usklađuje i nadzire provođenje poslova vezanih za informacijsku sigurnost; obavlja i druge poslove iz svoje nadležnosti.

U Sektoru uz informacijsko-telekomunikacijske sustave, ustrojavaju se:

2.a.2.1. Služba za informacijsko-telekomunikacijsku podršku

2.a.2.2. Služba za poslovnu inteligenciju i analitiku te informacijsku sigurnost.

2.a.2.1.Služba za informacijsko-telekomunikacijsku podršku

Članak 16.l

Služba za informacijsko-telekomunikacijsku podršku upravlja računalnom i komunikacijskom infrastrukturom Ministarstva te pruža podršku svim procesima koji osiguravaju rad infrastrukturnih servisa i informatičkog sustava; evidentira, kontrolira i prati prijave incidenata na Service Desku na osnovi kojih pruža usluge pomoći korisnicima informatičkog sustava te otklanja incidente u informatičkom sustavu; izrađuje upute, pravila i postupke kojima se propisuje način korištenja informatičke infrastrukture; obavlja poslove koji uključuju dizajn, primjenu, testiranje, instalaciju i održavanje operacijskih sustava, poslužitelja i mrežnih servisa; distribuira, instalira, nadograđuje, testira i održava programsku opremu na korisničkim računalima; prati i testira nove tehnologije, dokumentira i implementira u informatički sustav; organizira i upravlja procesom izrade sigurnosnih kopija, određuje i nadzire pravila kojima se osigurava sigurnost podataka, administriranje medija za pohranu podataka i održavanje arhive medija; vodi evidenciju računalne opreme te prati potrebe za nabavom nove informatičke opreme; osigurava fizičku i tehničku sigurnost prostorija u kojoj se nalazi ITK oprema o kojoj skrbi Sektor; nadzire i planira povećanja kapaciteta sustava za elektro energetsko napajanje i klimatizaciju, nadzire uvjete smještaja i predlaže poboljšanja sustava fizičke i tehničke zaštite i sustava zaštite od požara prostorija u kojima se nalazi informatička oprema; planira, implementira i kontrolira primjenu sigurnosnih mjera korištenja informatičkog sustava i informatičke opreme na razini informatičke infrastrukture; nadzire i planira pristup internetu i intranetu; nadzire i provodi penetracijske testove operacijskog sustava, programske opreme i infrastrukturnih servisa na upad u informatički sustav; prati i primjenjuje odgovarajuću svjetsku i domaću normizaciju iz svoga djelokruga rada te sudjeluje u izradi, uvođenju i provođenju normi u području informatike; brine se za djelotvorno i ispravno korištenje informatičkih resursa; nadzire ispravnost, raspoloživost i opterećenje te planira proširenje kapaciteta računalnog sustava; uspostavlja norme za interoperabilnost i kompatibilnost komunikacijskih sustava unutar Ministarstva; određuje prioritete i daje prijedloge za nabavu opreme iz područja komunikacijske tehnologije; planski održava informatičku opremu, nadgleda sigurnost komunikacija i provodi mjere zaštite sigurnosti komunikacijske infrastrukture; analizira korištenje, izgradnju, sigurnost i unaprjeđenje nepokretnog IP telefonskog sustava; uspostavlja i brine se o tehničkoj ispravnosti računalno-komunikacijske mreže; rješava i analizira sustavna pitanja korištenja, izgradnje, unaprjeđivanja i sigurnosti uređaja i sustava za prijenos podataka informatičke infrastrukture; uspostavlja i brine se o tehničkoj ispravnosti lokalnih računalnih mreža i osigurava razmjenu podataka s računalnim sustavima; uspostavlja i brine se o međusobnoj povezanosti lokalnih računalnih mreža u jedinstvenu mrežu za elektroničku razmjenu podataka; održava mrežne uređaje za prijenos podataka; organizira pristup, uspostavlja i brine se o centraliziranom pristupu intranetskoj mreži i javnoj internetskoj mreži; brine se o sigurnosti pristupa, nadzoru prometa, sprječavanju neželjenih napada na računalno-komunikacijskoj mreži; omogućava proces prikupljanja raspoloživih internih i značajnih eksternih podataka i njihovu pretvorbu u korisne informacije te analize koje pomažu korisnicima pri donošenju odluka; obavlja i druge poslove iz svoje nadležnosti.

2.a.2.2. Služba za poslovnu inteligenciju i analitiku te informacijsku sigurnost

Članak 16.m

Služba za poslovnu inteligenciju i analitiku te informacijsku sigurnost organizira, provodi, usklađuje i nadzire provođenje poslova vezanih uz sustav podrške poslovnom i strateškom odlučivanju kao pouzdan analitički proces koji sirove podatke transformira u relevantne, precizne i iskoristive strateške informacije; definira sustav mjerila i indikatora za programe i aktivnosti unutar Ministarstva; uspostavlja alate poslovne inteligencije praćenja i izvršavanja (alati za upite, alati za rudarenje podataka, alati za multidimenzijske analize); identificira temeljne procese u realizaciji programa i aktivnosti unutar Ministarstva; predlaže i sudjeluje u provedbi razvoja sustava za praćenje radnih procesa i kontrole rezultata ustrojstvenih jedinica Ministarstva i pravnim osobama u nadležnosti Ministarstva; analizira radne procese unutar ustrojstvenih jedinica Ministarstva te predlaže rješenja za poboljšanje radne učinkovitosti; sudjeluje u dizajniranju procesa definicije ključnih i specifičnih kompetencija službenika; organizira i izrađuje redovita izvješća o učinkovitosti radnih procesa unutar Ministarstva; organizira, provodi, usklađuje i nadzire provođenje poslova vezanih za informacijsku sigurnost u Ministarstvu, sudjeluje u obavljanju poslova sigurnosnih provjera, sigurnosti podataka i poslovne suradnje.«.

Članak 16.

U članku 17. stavku 2. točka 3.1. mijenja se i glasi:

»3.1. Sektor za koordinaciju pripreme strateških dokumenata i projektne inicijative«.

Članak 17.

Naslov iznad članka 18. i članak 18. mijenjaju se i glase:

»3.1. Sektor za koordinaciju pripreme strateških dokumenata i projektne inicijative

Članak 18.

Sektor za koordinaciju pripreme strateških dokumenata i projektne inicijative bavi se koordinacijom pripreme nacionalnih i sektorskih strateških dokumenata u suradnji sa svim relevantnim institucijama i partnerima, izrađuje metodologiju pripreme nacionalnih i sektorskih strateških dokumenata te njihovo vrednovanje; uspostavlja, održava i upravlja informatičkim sustavom za praćenje pripreme i provedbe sektorskih strateških dokumenata; predlaže i provodi mjere za poboljšanje ukupnog sustava strateškog planiranja u Republici Hrvatskoj.

Sektor je zadužen za koordinaciju i praćenje procesa pripreme zalihe projekata te sudjeluje u provjeri usklađenosti projekata s kriterijima prihvatljivosti za sufinanciranje iz EU fondova, uspostavlja, održava i upravlja informatičkim sustavom za praćenje pripreme projekata za strukturne i Kohezijski fond; predlaže i provodi mjere za povećanje zalihe projekata za bolju provedbu i povlačenje sredstava iz strukturnih i Kohezijskog fonda.

Za obavljanje poslova iz nadležnosti Sektora za koordinaciju pripreme strateških dokumenata i projektne inicijative, ustrojavaju se sljedeće ustrojstvene jedinice:

3.1.1. Služba za pripremu i vrednovanje strateških dokumenata

3.1.2. Služba za praćenje pripreme projekata te strateške inicijative i projekte.«.

Članak 18.

Naslov iznad članka 19. i članak 19. mijenjaju se i glase:

»3.1.1. Služba za pripremu i vrednovanje strateških dokumenata

Članak 19.

Služba za pripremu i vrednovanje strateških dokumenata definira metodologiju pripreme i vrednovanje nacionalnih i sektorskih strateških dokumenata; koordinira pripremu nacionalnih strateških dokumenata vezanih uz sudjelovanje u Kohezijskoj politici EU i Europskom semestru; predlaže i provodi mjere vezane uz poboljšanje procesa strateškog planiranja na nacionalnoj razini; uspostavlja, održava i upravlja informatičkim sustavom za praćenje pripreme i provedbe sektorskih strateških dokumenata; obavlja i druge poslove iz svoje nadležnosti.

Za obavljanje poslova iz nadležnosti Službe za pripremu i vrednovanje strateških dokumenata, ustrojavaju se sljedeće ustrojstvene jedinice:

3.1.1.1. Odjel za metodologiju pripreme i vrednovanje strateških dokumenata

3.1.1.2. Odjel za pripremu nacionalnih strateških dokumenata.«.

Članak 19.

Iza članka 19. dodaju se naslovi i članci 19.a i 19.b koji glase:

»3.1.1.1. Odjel za metodologiju pripreme i vrednovanje strateških dokumenata

Članak 19.a

Odjel za metodologiju pripreme i vrednovanje strateških dokumenata obavlja stručne i administrativne poslove vezane uz izradu metodologije pripreme i vrednovanje nacionalnih i sektorskih strateških dokumenata, što uključuje definiranje metodoloških smjernica za pripremu i vrednovanje nacionalnih i sektorskih strateških dokumenata, izradu standardiziranih obrazaca, postavljanje modela suradnje između institucija i svih relevantnih partnera uključenih u proces izrade nacionalnih i sektorskih strateških dokumenata, razradu indikatora za vrednovanje provedbe, provjeru usklađenosti dokumenata s postavljenom metodologijom, surađuje s nadležnom ustrojstvenom jedinicom na organizaciji savjetovanja i treninzima u institucijama vezano uz primjenu metodologije pripreme nacionalnih i sektorskih strateških dokumenata; izrađuje procjenu usklađenosti strateških dokumenata s dugoročnim strateškim okvirom za razvoj, uspostavlja, održava i upravlja informatičkim sustavom za praćenje pripreme i provedbe sektorskih strateških dokumenata; te obavlja i druge poslove iz svoje nadležnosti.

3.1.1.2. Odjel za pripremu nacionalnih strateških dokumenata

Članak 19.b

Odjel za pripremu nacionalnih strateških dokumenata obavlja stručne i administrativne poslove koordinacije pripreme nacionalnih strateških i programskih dokumenata vezanih uz sudjelovanje u Kohezijskoj politici EU i Europskom semestru te ostalih strateških dokumenata od nacionalne važnosti u suradnji s državnim tijelima i nevladinim sektorom, što uključuje postavljanje modela suradnje između institucija i svih relevantnih partnera uključenih u proces izrade nacionalnih strateških dokumenata, obradu dostavljenih podataka te njihovu integraciju u konačne verzije dokumenata, pripremu sve potrebne prateće dokumentacije i pružanje podrške u predstavljanju konačnih dokumenata Vladi Republike Hrvatske i Hrvatskome saboru, dostavu dokumenata Europskoj komisiji i sudjelovanje u pregovorima s Europskom komisijom, izvršavanje potrebnih prilagodbi u skladu s preporukama Europske komisije, pripremu vremenskog plana za izradu dokumenata, organizaciju javne rasprave i vrednovanje dokumenata te izvještavanje o njihovoj provedbi; te obavlja i druge poslove iz svoje nadležnosti.«.

Članak 20.

Naslov iznad članka 20. i članak 20. mijenjaju se i glase:

»3.1.2. Služba za praćenje pripreme projekata te strateške inicijative i projekte

Članak 20.

Služba za praćenje pripreme projekata te strateške inicijative i projekte obavlja stručne i administrativne poslove koji se odnose na koordiniranje i praćenje pripreme projekata čija se provedba financira iz programa i fondova EU, kao i na uspostavu i razvoj posebnih mehanizama i instrumenta za pripremu i provedbu programa i projekata koji se provode s ciljem promicanja gospodarske i socijalne kohezije u Republici Hrvatskoj i ujednačavanje njezinog razvoja s EU te obavlja i druge poslove iz svoje nadležnosti.

Za obavljanje poslova iz nadležnosti Službe za praćenje pripreme projekata te strateške inicijative i projekte, ustrojavaju se sljedeće ustrojstvene jedinice:

3.1.2.1. Odjel za koordinaciju i praćenje pripreme projekata

3.1.2.2. Odjel za strateške inicijative i projekte.«.

Članak 21.

Iza članka 20. dodaju se naslovi i članci 20.a i 20.b koji glase:

»3.1.2.1. Odjel za koordinaciju i praćenje pripreme projekata

Članak 20.a

Odjel za koordinaciju i praćenje pripreme projekata obavlja stručne i administrativne poslove vezane uz praćenje pripreme projekata koji se predlažu za financiranje kroz programe i fondove EU, daje podršku pri planiranju korištenja sredstva EU, uključujući raspodjelu raspoloživih alokacija između programskih dokumenata i prioriteta sukladno raspoloživosti pripremljenih projekata, prema potrebi predlaže preraspodjele sredstava, koordinaciju plana rada i korištenja sredstva za pripremu projekata u državnom proračunu, koordinaciju plana rada i korištenja sredstva za pripremu projekata iz instrumenata EU, daje podršku u pripremi i reviziji pravilnika o postupanju tijela u sustavu koji se odnose na faze planiranja i pripreme projekata, osiguravanje podrške relevantnim tijelima državne uprave u pripremi projektnih prijedloga, pomoć u izradi aplikacijskih obrazaca za prijavu projekata te kontroli njihove kvalitete, uspostavu, upravljanje i održavanje informatičkog sustava za praćenje pripreme projektnih prijedloga za strukturne fondove i Kohezijski fond, redovito i ad hoc izvještavanje o stanju pripreme projekata i predlaganje mjera za poboljšanje sustava pripreme projekata te obavlja i druge poslove iz svoje nadležnosti.

3.1.2.2. Odjel za strateške inicijative i projekte

Članak 20.b

Odjel za strateške inicijative i projekte obavlja stručne i administrativne poslove vezane uz praćenje trendova i novih inicijativa EU, identifikaciju i razvoj posebnih programa koji mogu dati dodanu vrijednost provedbi strateških planova i programskih dokumenata, koordinaciju i nadzor procesa prijave projekata za Okvir za investicije u jugoistočnoj Europi (WBIF), uključujući kontrolu projektnih prijava, njihov odabir i podršku u provedbi, razvoj i koordinaciju mehanizma za pripremu projekata u suradnji s međunarodnim financijskim institucijama, uspostavu i koordinaciju pripreme i korištenja posebnih financijskih instrumenata i mehanizama u suradnji s Europskom komisijom i međunarodnim financijskim institucijama, uspostavu i koordinaciju pripreme i korištenja posebnih razvojnih inicijativa financiranih strukturnim instrumentima; daje podršku relevantnim tijelima državne uprave u organizaciji i implementaciji identificiranih programa, inicijativa i instrumenata; te obavlja i druge poslove iz svoje nadležnosti.«.

Članak 22.

U članku 21. stavku 1. iza riječi: »politike« dodaju se riječi: »podupire poslove koordinacije i pripreme izrade razvojnih strategija i planova na nacionalnoj razini osiguravanjem sektorskih informacija, a posebno onih koje su vezane uz provedbu programa EU, podupire poslove pripreme i praćenja provedbe nacionalnog razvojnog plana u skladu s utvrđenim sektorskim područjima, osigurava sektorsku potporu u izradi Partnerskog ugovora, koordinira pripremu i provedbu pomoći Europskog gospodarskog prostora, osigurava potporu Dunavskoj strategiji u okviru prioriteta jačanja administrativnih kapaciteta.«.

Članak 23.

Članak 22. mijenja se i glasi:

»Članak 22.

Služba za koordinaciju programa tranzicijske i tehničke pomoći Europske unije obavlja poslove koordinacije i suradnju s tijelima državne uprave; koordinira pripremu, praćenje provedbe i vrednovanje programa tranzicijske i tehničke pomoći EU koji se provode s ciljem osposobljavanja tijela državne uprave i jedinica lokalne i područne (regionalne) samouprave za učinkovitu primjenu i provedbu preuzetih obaveza pravne stečevine EU, osigurava sektorsku potporu u poslovnima koordinacije i pripreme izrade razvojnih strategija i planova na nacionalnoj razini, podupire poslove pripreme i praćenja provedbe nacionalnog razvojnog plana u skladu s utvrđenim sektorskim područjima, osigurava sektorsku potporu u izradi Partnerskog ugovora, koordinira pripremu i provedbu pomoći Europskog gospodarskog prostora te obavlja i druge poslove iz svoje nadležnosti.

Za obavljanje poslova iz nadležnosti Službe za koordinaciju programa tranzicijske i tehničke pomoći Europske unije, ustrojavaju se sljedeće ustrojstvene jedinice:

3.2.1.1. Odjel za koordinaciju programa jačanja institucionalne sposobnosti u području političkih kriterija, unutarnjih poslova, pravosuđa, slobode i sigurnosti

3.2.1.2. Odjel za koordinaciju programa jačanja institucionalne sposobnosti u području reforme javne uprave, javnih financija, unutarnjeg tržišta, statistike, poljoprivrede i ribarstva.«.

Članak 24.

Naslov iznad članka 23. i članak 23. mijenjaju se i glase:

»3.2.1.1. Odjel za koordinaciju programa jačanja institucionalne sposobnosti u području političkih kriterija, unutarnjih poslova, pravosuđa, slobode i sigurnosti

Članak 23.

Odjel za koordinaciju programa jačanja institucionalne sposobnosti u području političkih kriterija, unutarnjih poslova, pravosuđa, slobode i sigurnosti obavlja stručne i administrativne poslove vezane uz korištenje programa EU u području ispunjavanja političkih kriterija za članstvo u EU, razvoja civilnog društva, pravosuđa i temeljnih prava, slobode i sigurnosti, unutarnjih poslova, koordinaciju projekata u području političkih kriterija za članstvo, civilnog društva, pravosuđa i unutarnjih poslova, koordinaciju pripreme sektorskih podloga za strateške dokumente koji uređuju korištenje programa EU, koordinaciju pripreme prijedloga projekata sukladno odobrenim strategijama i prioritetima iz pristupnog i postpristupnog procesa, nadzor nad provedbom i evaluacijom projekata, usklađivanje s programima i projektima koji se financiraju iz drugih izvora pomoći; obavlja poslove koordinacije i suradnju s tijelima državne uprave, koordinacije pripreme prijelaznog instrumenta pomoći (TransitionFacility), pruža podršku programskim aktivnostima za tehničku pomoć za europske strukturne instrumente za Republiku Hrvatsku, promovira i koordinira horizontalna pitanja tehničke pomoći na nacionalnoj razini, osigurava potporu sukladno sektorskoj nadležnosti u pripremi i izradi razvojnih strategija, pripremi i praćenju provedbe nacionalnog razvojnog plana, pripremi Partnerskog ugovora, osigurava provedbu poslova u cilju koordinacije priprema za provedbu pomoći Europskog gospodarskog prostora te obavlja i druge poslove iz svoje nadležnosti.«.

Članak 25.

Naslov iznad članka 24. i članak 24. mijenjaju se i glase:

»3.2.1.2. Odjel za koordinaciju programa jačanja institucionalne sposobnosti u području reforme javne uprave, javnih financija, unutarnjeg tržišta, statistike, poljoprivrede i ribarstva

Članak 24.

Odjel za koordinaciju programa jačanja institucionalne sposobnosti u području reforme javne uprave, javnih financija, unutarnjeg tržišta, statistike, poljoprivrede i ribarstva obavlja stručne i administrativne poslove vezane uz korištenje programa EU u području reforme javne uprave, javnih financija, unutarnjeg tržišta, statistike i poljoprivrede, koordinaciju projekata u području reforme javne uprave, javnih financija, unutarnjeg tržišta, statistike, poljoprivrede, ribarstva, koordinaciju pripreme sektorskih podloga za strateške dokumente koji uređuju korištenje programa EU, koordinaciju pripreme prijedloga projekata sukladno odobrenim strategijama i prioritetima iz pristupnog i postpristupnog procesa, nadzor nad provedbom i evaluacijom projekata, usklađivanje s programima i projektima koji se financiraju iz drugih izvora pomoći, obavlja poslove koordinacije i suradnju s tijelima državne uprave, koordinacije pripreme prijelaznog instrumenta pomoći (Transition Facility), pruža podršku programskim aktivnostima za tehničku pomoć za europske strukturne instrumente za Republiku Hrvatsku, promovira i koordinira horizontalna pitanja tehničke pomoći na nacionalnoj razini, osigurava potporu sukladno sektorskoj nadležnosti u pripremi i izradi razvojnih strategija, pripremi i praćenju provedbe nacionalnog razvojnog plana, pripremi Partnerskog ugovora, osigurava provedbu poslova u cilju koordinacije priprema za provedbu pomoći Europskog gospodarskog pojasa te obavlja i druge poslove iz svoje nadležnosti.«.

Članak 26.

U članku 25. stavku 1. iza riječi: »upravljanje instrumentima kohezijske politike« dodaju se riječi: »osigurava potporu koordinaciji pripreme i provedbe pomoći Europskog gospodarskog prostora, osigurava potporu Dunavskoj strategiji u okviru prioriteta jačanja administrativnih kapaciteta«.

Članak 27.

U članku 26. stavku 1. iza riječi: »sposobnosti tijela državne uprave« dodaju se riječi: »osigurava potporu koordinaciji pripreme i provedbe pomoći Europskog gospodarskog prostora; osigurava potporu Dunavskoj strategiji u okviru prioriteta jačanja administrativnih kapaciteta«.

Članak 28.

U članku 29. stavku 2. točka 3.3.1.3. briše se.

Članak 29.

Naslov iznad članka 32. i članak 32. brišu se.

Članak 30.

U članku 33. stavku 1. iza riječi: »razvoja s EU« dodaju se riječi: »osigurava razmjenu podataka s Europskom komisijom putem sustava SFC2014, zajedničkog informacijskog sustava za upravljanje fondovima EU za programsko razdoblje 2014. – 2020.«.

Članak 31.

Članak 34. mijenja se i glasi:

»Članak 34.

Odjel za analize i izvještavanja obavlja stručne i administrativne poslove vezane uz koordinaciju aktivnosti praćenja provedbe i korištenja programa EU namijenjenih promicanju gospodarske i socijalne kohezije; sudjeluje u pripremi i praćenju plana uspostave sustava financijskog upravljanja i kontrola, koordinira pripremu podloga za tijela međuresorne koordinacije u izradi strateških dokumenata za korištenje fondova EU, sudjeluje u izradi pravnog i institucionalnog okvira za korištenje fondova EU i prati njegovu usklađenost sa zakonodavstvom EU, obavlja aktivnosti vezane uz osiguravanje zastupljenosti Republike Hrvatske u Odboru iz članka 163. Ugovora o funkcioniranju Europske unije i drugim radnim strukturama i odborima Komisije i Vijeća te osigurava širenje informacija o provedenim aktivnostima te obavlja i druge poslove iz svoje nadležnosti.«.

Članak 32.

U članku 35. iza riječi: »potencijalnim korisnicima sustava« dodaju se riječi: »osigurava razmjenu podataka s Europskom komisijom putem sustava SFC2014, zajedničkog informacijskog sustava za upravljanje fondovima EU za programsko razdoblje 2014. – 2020.«.

Članak 33.

Članak 36. mijenja se i glasi:

»Članak 36.

Uprava za upravljanje operativnim programima obavlja upravne i stručne poslove koji se odnose na: uspostavu cjelovitog Sustava upravljanja, financiranja i kontrole provedbe programa Europske unije u Republici Hrvatskoj (u daljnjem tekstu: Sustav) u kontekstu provedbe Kohezijske politike Europske unije te koordinaciju s time povezanih sudionika i aktivnosti; provođenje aktivnosti Upravljačkog tijela za provedbu operativnih programa koje se tiču upravljanja provedbom, kontrole i praćenja provedbe, izvještavanja i vrednovanja operativnih programa koji su namijenjeni korištenju sredstava Europske unije u relevantnim sektorima, uključujući programe teritorijalne suradnje; praćenje i kontrolu provedbe projekata teritorijalne suradnje koji se financiraju sredstvima pretpristupnog te strukturnih instrumenata Europske unije, i to posebice u dijelu koji se odnosi na provedbu postupaka nabave i financijsko upravljanje, uključujući vođenje baze podataka o programima i projektima povezanima s teritorijalnom suradnjom; priprema interne pisane procedure za provedbu svojih funkcija te obavlja i druge poslove iz svoje nadležnosti.

Za obavljanje poslova iz nadležnosti Uprave za upravljanje operativnim programima, ustrojavaju se sljedeće ustrojstvene jedinice:

4.1. Sektor za provedbu operativnih programa

4.2. Sektor za teritorijalnu suradnju

4.3. Služba za kontrolu i pravne poslove.«.

Članak 34.

Naslov iznad članka 37. i članak 37. mijenjaju se i glase:

»4.1. Sektor za provedbu operativnih programa

Članak 37.

Sektor za provedbu operativnih programa obavlja poslove koji se odnose na: uspostavljanje pravila i procedura za provedbu, praćenje, financijsko upravljanje i kontrolu te osiguranje kvalitete provedbe operativnih programa za strukturne fondove i Kohezijski fond i trošenja sredstava; obavljanje poslova Upravljačkog tijela za provedbu operativnih programa; pripremanje plana vrednovanja te provođenje vrednovanja, izvještavanje i informiranje o provedbi operativnih programa; pripremu interne pisane procedure za provedbu svojih funkcija te obavlja i druge poslove iz svoje nadležnosti.

Za obavljanje poslova iz nadležnosti Sektora za provedbu operativnih programa, ustrojavaju se sljedeće ustrojstvene jedinice:

4.1.1. Služba za uspostavu i unaprjeđenje sustava

4.1.2. Služba za poslove upravljanja operativnim programima.«.

Članak 35.

Naslov iznad članka 38. i članak 38. mijenjaju se i glase:

»4.1.1. Služba za uspostavu i unaprjeđenje sustava

Članak 38.

Služba za uspostavu i unaprjeđenje sustava obavlja poslove koji se odnose na: uspostavu cjelovitog sustava upravljanja, financiranja i kontrole provedbe programa Europske unije te koordinaciju sudionika i aktivnosti u vezi s time, uključujući utvrđivanje tijela u Sustavu; koordinira pripremu pravilnika i procedura vezanih uz upravljanje, provedbu i kontrolu te osiguranje kvalitete provedbe svih operativnih programa; obavlja procjenu kapaciteta posredničkih tijela i kontrolu kvalitete provedbe zadataka delegiranih posredničkim tijelima; koordinira pripremu priručnika za postupanje tijela u Sustavu; osigurava postojanje kontrole upravljačkih tijela nad posredničkim tijelima u vezi s čuvanjem dokumentacije u svrhu osiguranja revizijskog traga; prikuplja i evidentira informacije o revizijama te podnosi iste Tijelu za ovjeravanje; koordinira provedbu preporuka revizija; obavlja pravne poslove iz djelokruga Sektora za provedbu operativnih programa kao i poslove vezane uz prigovore koji proizlaze iz procesa provedbe operativnih programa te obavlja i druge poslove iz svoje nadležnosti.

Za obavljanje poslova iz nadležnosti Službe za uspostavu i unaprjeđenje sustava, ustrojavaju se sljedeće ustrojstvene jedinice:

4.1.1.1. Odjel za metodologiju i procedure

4.1.1.2. Odjel za osiguranje kvalitete sustava.«.

Članak 36.

Članak 39. mijenja se i glasi:

»Članak 39.

Odjel za metodologiju i procedure obavlja poslove koji se odnose na uspostavu sustava upravljanja, financiranja i kontrole provedbe programa Europske unije, uključujući pripremu zakonodavnog okvira i njegove izmjene i dopune, kao i pripremu opisa sustava upravljanja i kontrole korištenja strukturnih instrumenata Europske unije; obavlja poslove koordinacije pripreme jedinstvenih pravilnika postupanja za sva tijela u Sustavu te samostalno priprema pravilnike o postupanju tijela u Sustavu koji se odnose na uspostavu i unaprjeđenje Sustava, uvjete za pripremu i provedbu projekata, prognoziranje i praćenje plaćanja te revizije; sudjeluje u pripremi pravila vezanih uz uspostavu sustava i izvješćivanje o slabostima sustava; koordinira izradu priručnika za tijela u Sustavu u procesu pripreme zahtjeva za usklađenost sustava s regulativom Europske unije; kontinuirano radi na standardizaciji i unaprjeđenju procedura i kontrole provedbe operativnih programa za tijela u Sustavu; utvrđuje procedure za prihvatljivost i točnost izdataka nastalih i prijavljenih tijekom provedbe operativnih programa; utvrđuje delegirane zadatke posredničkim tijelima i zahtjeve koje ista tijela moraju ispuniti za obavljanje delegiranih zadataka; utvrđuje kriterije za procjenu kapaciteta posredničkih tijela i kapaciteta za upravljanje projektima pri korisničkim institucijama; osigurava podršku i edukaciju tijela u Sustavu u vezi s dodijeljenim im zadaćama; uspostavlja sustav i metodologiju za praćenje projekata koji generiraju prihode te obavlja i druge poslove iz svoje nadležnosti.«.

Članak 37.

Naslov iznad članka 40. i članak 40. mijenjaju se i glase:

»4.1.1.2. Odjel za osiguranje kvalitete sustava

Članak 40.

Odjel za osiguranje kvalitete sustava obavlja poslove koji se odnose na: procjenu kapaciteta posredničkih tijela za provedbu delegiranih zadataka, praćenje provedbe delegiranih zadataka na temelju procjene rizika te davanje preporuka za poboljšanje; sudjeluje u pripremi registra rizika; prati primjenu jedinstvenih pravilnika o postupanju tijela u Sustavu i u tom smislu osigurava razmjenu informacija i prakse između tijela u Sustavu; osigurava kontrolu kvalitete internih procedura posredničkih tijela; osigurava postojanje kontrole upravljačkih tijela nad posredničkim tijelima u vezi s čuvanjem dokumentacije u svrhu osiguranja revizijskog traga; provodi nadzor kontrolne funkcije upravljačkih tijela nad posredničkim tijelima na način da obavlja administrativne i terenske kontrole u upravljačkim tijelima; prikuplja podatke i izvješćuje Tijelo za ovjeravanje o kontrolama koje su upravljačka tijela provela u posredničkim tijelima u smislu odgovarajuće provedbe delegiranih im zadaća, kao i o utvrđenim nepravilnostima; prikuplja i evidentira informacije o revizijama te informira Tijelo za ovjeravanje o istima; koordinira provedbu preporuka revizija, vođenje registra revizijskih preporuka i nadgledanje pravodobne provedbe revizijskih preporuka od strane posredničkih i drugih relevantnih tijela; rješava o prigovorima proizašlim tijekom procesa provedbe operativnih programa, uključujući prigovore u vezi s prihvatljivošću izdataka te obavlja i druge poslove iz svoje nadležnosti.«.

Članak 38.

Naslov iznad članka 41. i članak 41. mijenjaju se i glase:

»4.1.2. Služba za poslove upravljanja operativnim programima

Članak 41.

Služba za poslove upravljanja operativnim programima obavlja poslove koji se odnose na: pripremu, financijsko upravljanje i kontrolu, praćenje, izvještavanje, vrednovanje i informiranje o provedbi operativnih programa u skladu s načelima dobrog financijskog upravljanja; koordinira rad tijela u strukturi to jest posredničkih tijela; sudjeluje u izradi prijedloga odabira i odobravanja projekata; analizira i procjenjuje projektne prijedloge te osigurava kontrolu kvalitete dokumenata; kontrolira jesu li natječajne procedure izvršene prema planovima nabave te provodi administrativne i terenske kontrole korištenja sredstava; izrađuje upute o postupanju i provedbi, analizira i izvještava o postupanju uspostavljanih procedura; prati provedbu Operativnog programa za regionalnu konkurentnost i u okviru istoga pripremu i izradu godišnjih i završnih izvješća te prikuplja informacije za potrebe praćenja i vrednovanja i uspostavlja sustav informiranja o programu; analizira izvršenje i učinkovitost programa; pregovara s tijelima Europske unije o uvjetima i alokaciji financijskih sredstava za program; uspostavlja i kontrolira provedbene procedure, upravlja rizicima i vodi registar rizika, izvještava o nepravilnostima, koordinira pripremu izjave o jamstvu, osigurava razmjenu podataka s Komisijom putem elektronske aplikacije za razmjenu podataka SCF2007 te obavlja i druge poslove iz svoje nadležnosti.

Za obavljanje poslova iz nadležnosti Službe za poslove upravljanja operativnim programima, ustrojavaju se sljedeće ustrojstvene jedinice:

4.1.2.1. Odjel za pripremu, vrednovanje i informiranje

4.1.2.2. Odjel za praćenje provedbe i izvještavanje

4.1.2.3. Odjel za financijsko upravljanje i kontrolu.«.

Članak 39.

Iza članka 41. dodaju se naslovi i članci 41.a, 41.bi 41.c koji glase:

»4.1.2.1. Odjel za pripremu, vrednovanje i informiranje

Članak 41.a

Odjel za pripremu, vrednovanje i informiranje obavlja poslove koji se odnose na koordinaciju pripreme operativnih programa; koordinira i sudjeluje u pripremi kriterija za odabir projekata; sudjeluje u definiranju indikatora za praćenje ostvarivanja rezultata operativnih programa, koordinira pripremu i potvrđuje planove za provedbu prioriteta operativnih programa te odobrava mjere u skladu s prioritetima istoga; priprema plan vrednovanja ostvarivanja ciljeva operativnih programa i vrši odabir metodologije za vrednovanje, organizira i prati provođenje plana vrednovanja te predlaže korektivne mjere; sudjeluje u izradi Komunikacijske strategije i Komunikacijskog plana te provodi mjere informiranja i vidljivosti sukladno Komunikacijskom planu; sudjeluje u uspostavi sustava upravljanja informacijama koji se odnosi na provedbu operativnih programa; organizira i rukovodi godišnjim sastancima s Europskom komisijom o napretku provedbe Operativnog programa za regionalnu konkurentnost; osigurava podršku i edukaciju posredničkih tijela u vezi s dodijeljenim im zadaćama; obavlja poslove u vezi s informiranjem svih relevantnih tijela o provedbi operativnih programa i rezultatima vrednovanja operativnih programa putem različitih kampanja i ostalih aktivnosti koje se odnose na informiranje i vidljivost; objavljuje listu korisnika projekta, uključujući iznose javnih sredstava koji su namijenjeni po pojedinom projektu, naglašavajući ulogu Europske unije; osigurava transparentnost korištenja sredstava iz pretpristupnog i strukturnih instrumenata Europske unije.

4.1.2.2. Odjel za praćenje provedbe i izvještavanje

Članak 41.b

Odjel za praćenje provedbe i izvještavanje obavlja poslove koji se odnose na praćenje provedbe plana nabave; sudjeluje u pripremi i provodi kontrolu natječajne dokumentacije te osigurava usklađenost s nacionalnim propisima i propisima Europske unije tijekom cijelog trajanja provedbe; sudjeluje u provedbi terenskih posjeta; koordinira i prikuplja podatke, osigurava postojanje revizijskog traga te surađuje s revizijskim misijama; upravlja rizicima i izrađuje registar rizika te uspostavlja sustav izvještavanja o nepravilnostima i izvještava o nepravilnostima; sudjeluje u pripremi opisa sustava upravljanja i kontrole korištenja strukturnih instrumenata Europske unije i sudjeluje u planiranju, organiziranju i provođenju postupaka vrednovanja operativnih programa; osniva nadzorni odbor za praćenje provedbe Operativnog programa za regionalnu konkurentnost, osigurava njegovo djelovanje pružanjem logističke podrške te potrebne dokumentacije koja će omogućiti nadzor nad kvalitetom provedbe operativnog programa u skladu sa specifičnim ciljevima istoga te sudjeluje u radu odbora za praćenje provedbe drugih operativnih programa; izrađuje i, nakon odobrenja nadzornog odbora za praćenje operativnog programa, podnosi Komisiji godišnja i završna izvješća o provedbi operativnih programa; osigurava razmjenu podataka s Komisijom putem elektronske aplikacije za razmjenu podataka SCF2007 te obavlja i druge poslove iz svoje nadležnosti.

4.1.2.3. Odjel za financijsko upravljanje i kontrolu

Članak 41.c

Odjel za financijsko upravljanje i kontrolu obavlja poslove koji se odnose na financijsko upravljanje i kontrolu ispravnog trošenja sredstava operativnih programa u okviru pretpristupnog i strukturnih instrumenata EU; sudjeluje u izboru projekata za financiranje sukladno financijskim kriterijima primjenjivima za operativni program te osiguravanje njihove usklađenosti s nacionalnim propisima i propisima Europske unije tijekom cijelog trajanja njihove provedbe; priprema financijski plan prema projektima odabranim za financiranje, uključujući pokazatelje za trošenje sredstava u svrhu praćenja iskorištenosti sredstava; priprema projekcije, uključujući planiranje dijela nacionalnog proračuna za provedbu operativnih programa; prati provedbu pravila n+3 i poduzima potrebne mjere radi sprječavanja povrata nepotrošenih sredstava, a prema potrebi predlaže preraspodjelu sredstava kako bi se raspoloživa sredstva učinkovito iskoristila te poduzima mjere u cilju sprečavanja dvostrukog financiranja; provodi administrativne i terenske kontrole korištenja sredstava uključujući ovjeravanje načina korištenja sredstava; obavlja provjeru isporuke svih sufinanciranih proizvoda i usluga te stvarni utrošak svih od strane korisnika prikazanih izdataka za projekte, kao i njihovu usklađenost s pravilima Europske unije i nacionalnim pravilima; uspostavlja sustav izvještavanja o nepravilnostima te izvještava o nepravilnostima te nadgleda rad tijela u strukturi to jest posredničkih tijela na temelju procjene rizika; upravlja rizicima te koordinira i sudjeluje u vođenju registra rizika osigurava postojanje sustava za evidentiranje i čuvanje računovodstvenih podataka u elektroničkom obliku te osigurava prikupljanje podataka o provedbi koji su potrebni za financijsko upravljanje, nadzor, provjeru, reviziju i vrednovanje; unosi odgovarajuće podatke u elektronički sustav te osigurava razmjenu podataka s Europskom komisijom; osigurava da korisnici i druga tijela koja su uključena u provedbu projekata održavaju ili poseban računovodstveni sustav ili odgovarajuće računovodstvene šifre za sve transakcije koje se odnose na projekt, ne dovodeći u pitanje nacionalna računovodstvena pravila; utvrđuje postupke te osigurava da se svi dokumenti u vezi s izdacima i revizijama, potrebni da se osigura odgovarajući revizijski trag, čuvaju na odgovarajući način; čuva dokumente i evidencije o provedbi funkcija radi osiguravanja odgovarajućeg revizijskog traga; osigurava da Tijelo nadležno za ovjeravanje u svrhu ovjeravanja prima sve potrebne informacije o postupcima i provjerama provedenima u vezi s izdacima; surađuje s Ministarstvom financija te s drugim tijelima državne uprave i institucijama uključenim u financijsko upravljanje fondovima Europske unije te pruža Europskoj komisiji informacije koje joj omogućuju procjenu velikih projekata; tijelima u strukturi to jest posredničkim tijelima daje naputke za provedbu delegiranih funkcija; prati primjenu i vrši potrebne izmjene uputa o postupanju za provedbu pojedinih operacija te obavlja i druge poslove iz svoje nadležnosti.«.

Članak 40.

U članku 42. stavak 1. mijenja se i glasi:

»Sektor za teritorijalnu suradnju obavlja poslove vezane uz izradu godišnjih i višegodišnjih strateških i operativnih programa financiranih iz proračuna Republike Hrvatske i/ili drugih izvora financiranja u kontekstu teritorijalne suradnje; prati i kontrolira provedbu programa i projekata teritorijalne suradnje; obavlja poslove vezane uz izvještavanje, informiranje i edukaciju vezano uz programe teritorijalne suradnje te uz koordinaciju tehničke pomoći, vezano uz podršku u izradi i provedbi programa teritorijalne suradnje i predlaganje mjera radi unaprjeđenja učinkovitosti korištenja sredstava; kao dio Operativne strukture zadužene za upravljanje IPA II B komponentom, pruža podršku čelniku Operativne strukture vezano uz uspostavu i održavanje akreditirane institucionalne strukture i sustava u okviru IPA II B komponente; osigurava integraciju aktivnosti teritorijalne suradnje u hrvatsku razvojnu politiku te dostupnost strukturnih fondova; koordinira rad službi i njihove horizontalne funkcije; podržava čelnika Operativne strukture u programiranju, reprogramiranju, koordinaciji i nadziranju operativnih programa teritorijalne suradnje; vodi pregovore s Europskom komisijom i državama sudionicama u programima; obavlja koordinaciju hrvatskih regionalnih i lokalnih sudionika na području teritorijalne suradnje te koordinaciju Nacionalnog odbora za teritorijalnu suradnju; prati aktivnosti europskih grupacija za teritorijalnu suradnju te obavlja i druge poslove iz svoje nadležnosti.«.

Članak 41.

Članak 43. mijenja se i glasi:

»Članak 43.

Služba za teritorijalnu suradnju s državama članicama Europske unije obavlja poslove koji se odnose na sudjelovanje Republike Hrvatske u izradi i provedbi godišnjih i višegodišnjih strateških i operativnih programa financiranih iz proračuna Republike Hrvatske i/ili drugih izvora financiranja u kontekstu europske teritorijalne suradnje; priprema programe europske teritorijalne suradnje uključujući makroregionalne strategije te pomorske programe Europske unije za naredno programsko razdoblje u kojima će sudjelovati Republika Hrvatska; obavlja administrativne poslove vezano uz programe europske teritorijalne suradnje; prati i kontrolira provedbu projekata koji se financiraju u okviru programa europske teritorijalne suradnje te informira o programima europske teritorijalne suradnje; organizira i nadzire aktivnosti tehničke pomoći vezane uz programe europske teritorijalne suradnje u kojima sudjeluje Republika Hrvatska; organizira provedbu strateške procjene utjecaja na zaštitu okoliša; sudjeluje u radu tijela na nivou Europske unije po pitanju europske teritorijalne suradnje; koordinira rad Nacionalnog odbora za teritorijalnu suradnju te obavlja i druge poslove iz svoje nadležnosti.

Za obavljanje poslova iz nadležnosti Službe za teritorijalnu suradnju s državama članicama Europske unije, ustrojavaju se sljedeće ustrojstvene jedinice:

4.2.1.1. Odjel za europsku teritorijalnu suradnju

4.2.1.2. Odjel za upravljanje tehničkom pomoći.«.

Članak 42.

Naslov iznad članka 44. i članak 44. mijenjaju se i glase:

»4.2.1.1. Odjel za europsku teritorijalnu suradnju

Članak 44.

Odjel za europsku teritorijalnu suradnju nadležan je za tri programa prekogranične suradnje s državama članicama Europske unije: Mađarska – Hrvatska, Slovenija – Hrvatska i program Jadranske prekogranične suradnje, dva transnacionalna programa: Mediteran i Jugoistočna Europa, pripremu programa europske teritorijalne suradnje uključujući makroregionalne strategije te pomorske programe Europske unije za naredno programsko razdoblje u kojima će sudjelovati Republika Hrvatska; pripremu upravljačkog i kontrolnog sustava na nacionalnoj razini za programe u kojima će sudjelovati Republika Hrvatska; sudjeluje u pripremi godišnjih i višegodišnjih programa europske teritorijalne suradnje; upravlja korištenjem proračuna tehničke pomoći za postojeće programe; sudjeluje u svim aspektima upravljanja programima dodijeljenima Nacionalnom tijelu te sudjeluje u pripremi pravnog okvira za programe iz svoje nadležnosti u suradnji sa Samostalnom službom za kontrolu i pravne poslove; sudjeluje u provedbi strateške procjene utjecaja na zaštitu okoliša; predlaže mjere radi unaprjeđenja učinkovitosti korištenja programa Europske unije i drugih programa i projekata europske teritorijalne suradnje; izrađuje izvješća o programima i projektima europske teritorijalne suradnje u kojima sudjeluje Republika Hrvatska; informira i educira potencijalne projektne partnere, vezano uz programe europske teritorijalne suradnje; vodi baze podataka o programima i projektima europske teritorijalne suradnje; pruža pomoć u radu upravljačkim tijelima programa europske teritorijalne suradnje kroz sudjelovanje u osnivanju i funkcioniranju zajedničkih tijela programa te predstavništva programa na području Republike Hrvatske; sudjeluje u organizaciji natječaja za dodjelu bespovratnih sredstava i odabiru projekata koji se financiraju iz programa europske teritorijalne suradnje; sudjeluje u praćenju i kontroli provedbe, vrednovanju i revidiranju programa europske teritorijalne suradnje u kojima sudjeluje Republika Hrvatska; surađuje s drugim upravama u pripremi relevantnih nacionalnih dokumenata za potrebe korištenja instrumenata kohezijske politike; sudjeluje u radu tijela na nivou Europske unije po pitanju europske teritorijalne suradnje; priprema podloge za rad Nacionalnog odbora za teritorijalnu suradnju te obavlja i druge poslove iz svoje nadležnosti.«.

Članak 43.

Naslov iznad članka 45. i članak 45. mijenjaju se i glase:

»4.2.1.2. Odjel za upravljanje tehničkom pomoći

Članak 45.

Odjel za upravljanje tehničkom pomoći priprema nacionalne projekte tehničke pomoći za programe teritorijalne suradnje u kojima će sudjelovati Republika Hrvatska u suradnji s Odjelom za europsku teritorijalnu suradnju; izvještava o korištenju sredstava tehničke pomoći; osigurava pravilno trošenje sredstava tehničke pomoći; surađuje s relevantnim ustrojstvenim jedinicama po pitanju planiranja proračuna; osigurava dostupnost nacionalnog sufinanciranja i predfinanciranja projekata tehničke pomoći; osigurava potporu Odjelu za europsku teritorijalnu suradnju; obavlja poslove tehničkog tajništva Nacionalnog odbora za teritorijalnu suradnju; koordinira rad Nacionalnog odbora za teritorijalnu suradnju, vodi zapisnike sa sastanaka, vodi i ažurira registar članova, organizira sastanke te obavlja i druge poslove iz svoje nadležnosti.«.

Članak 44.

U članku 46. stavak 1. mijenja se i glasi:

»Služba za prekograničnu suradnju s državama nečlanicama Europske unije obavlja poslove upravljanja vanjskim prekograničnim programima, praćenje i evaluaciju; provodi pripreme za uspostavu upravljačkog i kontrolnog sustava prekograničnih programa s državama nečlanicama EU u razdoblju 2014. – 2020.; obavlja poslove koji se odnose na sudjelovanje u izradi godišnjih i višegodišnjih strateških i operativnih dokumenata i programa koji su namijenjeni prekograničnoj suradnji s državama nečlanicama EU; obavlja administrativne poslove vezane uz programe prekogranične suradnje s državama nečlanicama EU; prati i kontrolira provedbu projekata koji se financiraju u okviru programa prekogranične suradnje s državama nečlanicama EU te informira o programima prekogranične suradnje s državama nečlanicama EU; obavlja vrednovanje programa prekogranične suradnje s državama nečlanicama EU te reguliranje pravnih pitanja u provedbi programa s posebnim naglaskom na uspostavu novih upravljačkih struktura po ulasku Republike Hrvatske u EU te obavlja i druge poslove iz svoje nadležnosti.«.

U stavku 2. dodaje se točka:

»4.2.2.3. Odjel za financijsko upravljanje.«.

Članak 45.

Članak 47. mijenja se i glasi:

»Članak 47.

Odjel za vanjske programe prekogranične suradnje obavlja poslove vezane uz sudjelovanje u izradi godišnjih i višegodišnjih strateških i operativnih dokumenata i programa, a koji su namijenjeni prekograničnoj suradnji s državama nečlanicama EU; obavljanje administrativnih poslova vezanih uz programe prekogranične suradnje s državama nečlanicama EU kao i izradu pregleda postojećih i planiranih aktivnosti, vezano uz nadležnost rada; pripremanje financijskih sporazuma za odgovarajuće programe za ratifikaciju u Hrvatskome saboru; koordinaciju tehničke pomoći vezano uz podršku u izradi i provedbi programa prekogranične suradnje s državama nečlanicama EU; predlaganje mjera radi unaprjeđenja učinkovitosti korištenja programa EU i drugih programa i projekata prekogranične suradnje s državama nečlanicama EU; informiranje i obrazovanje potencijalnih projektnih partnera u procesu, vezano uz programe pomoći prekogranične suradnje s državama nečlanicama EU; vođenje baza podataka o programima i projektima prekogranične suradnje s državama nečlanicama EU; sudjelovanje u radu zajedničkih tijela programa prekogranične suradnje s Bosnom i Hercegovinom, Crnom Gorom i Srbijom; sudjelovanje u organizaciji natječaja za dodjelu nepovratnih sredstava i odabiru projekata koji se financiraju iz prekograničnih programa s državama nečlanicama EU; praćenje i kontrola provedbe projekata; sudjelovanje u revidiranju prekograničnih programa s državama nečlanicama EU; provodi pripreme za uspostavu upravljačkog i kontrolnog sustava prekograničnih programa s državama korisnicama programa IPA u razdoblju 2014. – 2020. u skladu s načelom dobrog financijskog upravljanja te obavlja i druge poslove iz svoje nadležnosti.«.

Članak 46.

Članak 48. mijenja se i glasi:

»Članak 48.

Odjel za praćenje vanjskih programa prekogranične suradnje obavlja poslove vezano uz izvještavanje o programima i projektima prekogranične suradnje s državama nečlanicama Europske unije u kojima sudjeluje Republika Hrvatska; prati provedbu i vrednovanje prekograničnih programa s državama nečlanicama Europske unije; uređuje pravna i operativna pitanja vezano uz provedbu programa u kontekstu osnivanja zajedničkih tijela programa prekogranične suradnje s Bosnom i Hercegovinom, Crnom Gorom i Srbijom; prati i evaluira programe te sudjeluje u rješavanju pravnih pitanja, vezano uz provedbu regulative EU za pretpristupne i strukturne fondove u Republici Hrvatskoj na području prekogranične suradnje; priprema programe za novo programsko razdoblje i priprema upravljačke strukture te definira pripadajuće aktivnosti; sudjeluje u pripremi, izradi i redovitom ažuriranju priručnika te koordinira njihov sadržaj zajedno s ostalim uključenim jedinicama operativne strukture; sudjeluje u identifikaciji i upravljanju rizicima te izvještavanju i upravljanju nepravilnostima; provodi pripreme za izvršavanje funkcija Nacionalnog tijela za programe teritorijalne suradnje s državama korisnicama programa IPA u razdoblju 2014. – 2020. te obavlja i druge poslove iz svoje nadležnosti.«.

Članak 47.

Iza članka 48. dodaje se naslov i članak 48.a koji glase:

»4.2.2.3. Odjel za financijsko upravljanje

Članak 48.a

Odjel za financijsko upravljanje obavlja intenzivne pripreme za izvršavanje funkcije Tijela za ovjeravanje koje: izrađuje i dostavlja ovjerena izvješća o izdacima i zahtjeve za plaćanjem Europskoj komisiji te potvrđuje da su podaci proizašli iz pouzdanog računovodstvenog sustava, da se temelje na provjerljivoj popratnoj dokumentaciji te da su prošli ovjeru Upravljačkog tijela uspostavljenog za programe prekogranične suradnje s državama nečlanicama Europske unije; ovjerava da su prijavljeni izdaci u skladu s primjenjivim pravilima Europske unije i nacionalnim pravilima i da su nastali u odnosu na operacije koje su odabrane za financiranje u skladu s kriterijima koji se primjenjuju na programe i koji su u skladu s primjenjivim pravilima Europske unije i nacionalnim pravilima; u svrhu ovjere i zaprimanja, osigurava odgovarajuće informacije od upravljačkog tijela o postupcima i provjerama obavljenim u odnosu na izdatke uključene u izvješća o izdacima; prilikom izrade i podnošenja zahtjeva za plaćanje uzima u obzir rezultate svih revizija provedenih od ili unutar odgovornosti tijela za reviziju; u digitalnom obliku vodi računovodstvene zapise troškova prijavljenih Europskoj komisiji te odgovarajućeg javnog doprinosa isplaćenog korisnicima; vodi računa o nadoknadivim iznosima i povučenim iznosima nastalima slijedom otkazivanja cijelog ili dijela doprinosa za neku djelatnost; priprema zahtjeve za plaćanje i izvještaje o odgovarajućim troškovima Europskoj komisiji te obavlja i druge poslove iz svoje nadležnosti.«.

Članak 48.

Naslov iznad članka 49. i članak 49. mijenjaju se i glase:

»4.3. Služba za kontrolu i pravne poslove

Članak 49.

Služba za kontrolu i pravne poslove nadzire Operativnu strukturu nadležnu za upravljanje i provedbu programa prekogranične i transnacionalne suradnje čime se osigurava potpuna upravljačka odgovornost čelnika Operativne strukture; obavlja kontrolu provedbe programa Europske unije; provjerava i ovjerava usuglašenost s uredbama i pravilima EU na temelju uzorka; ukazuje na postojanje nedostataka i potrebu poduzimanja mjera radi uklanjanja istih te prema potrebi predlaže pokretanje postupaka za otklanjanje nepravilnosti; obavlja poslove dostave propisanih izvješća i tražene dokumentacije čelniku Operativne strukture; pruža podršku čelniku Operativne strukture u zadržavanju potpune odgovornosti nad upravljanjem i pouzdanošću upravljanja te provedbom Operativnih programa; provodi nadzor nad ispravnošću aktivnosti i sustavom Operativne strukture, vezano uz nabavu (javno nadmetanje i ugovaranje), upravljanje ugovaranjem te pridruženih sustava i provjere ispravnosti na temelju uzorka (administrativne provjere i provjere na licu mjesta); priprema međuinstitucionalne sporazume; priprema pravna mišljenja o primjenjivom zakonodavnom okviru u sklopu nacionalnog zakonodavstva i zakonodavstva Europske unije; prati i prikuplja relevantne presude Suda pravde Europske unije; pruža podršku službama/odjelima unutar Ministarstva u pripremi mišljenja, smjernica kao i u pripremi odgovarajućih izmjena i dopuna zakonodavnog okvira; provjerava koherentnost, dosljednost i ujednačenost pravnih i normativnih dokumenata; prati pravne učinke uspostave europskih grupacija za teritorijalnu suradnju; pruža podršku Nacionalnom tijelu u izradi i definiciji pravila prihvatljivosti te na zahtjev vrši procjenu prihvatljivosti korisnika; daje mišljenja o pravilima prihvatljivosti pripremljenih od upravljačkih tijela u državama članicama EU; daje mišljenja vezano uz državne potpore i potpore malih vrijednosti (»de-minimis«) te mišljenja vezano uz prihvatljivost korisnika u programima europske teritorijalne suradnje; surađuje s relevantnim tijelima vezano za postupke tržišnog natjecanja i javne nabave; vodi registre i primjenjive baze podataka; uspostavlja i koordinira rad tijela za utvrđivanje nepravilnosti i prijevara u slučaju kada takvo tijelo nije predviđeno drugim propisima ili međunarodnim sporazumima; sudjeluje u informativnim radionicama o pravilima prihvatljivosti; pruža pravnu podršku Upravljačkom tijelu i Nacionalnom tijelu vezano za postupke javne nabave; priprema i ažurira registar često postavljanih pitanja i odgovora te obavlja i druge poslove iz svoje nadležnosti.

Za obavljanje poslova iz nadležnosti Službe za kontrolu i pravne poslove, ustrojavaju se sljedeće ustrojstvene jedinice:

4.3.1. Odjel za kontrolu

4.3.2. Odjel za pravne poslove.«.

Članak 49.

Iza članka 49. dodaju se naslovi i članci 49.a i 49.b koji glase:

»4.3.1. Odjel za kontrolu

Članak 49.a

Odjel za kontrolu nadzire Operativnu strukturu nadležnu za upravljanje i provedbu programa prekogranične i transnacionalne suradnje čime se osigurava potpuna upravljačka odgovornost čelnika Operativne strukture; obavlja kontrolu provedbe programa Europske unije, provjerava i ovjerava usuglašenost s uredbama i pravilima EU na temelju uzorka; ukazuje na postojanje nedostataka i potrebu poduzimanja mjera radi uklanjanja nedostataka te prema potrebi predlaže pokretanje postupaka za otklanjanje nepravilnosti; dostavlja propisana izvješća i traženu dokumentaciju čelniku Operativne strukture; pruža podršku čelniku Operativne strukture u zadržavanju potpune odgovornosti nad upravljanjem i pouzdanošću upravljanja te provedbom Operativnih programa i provodi nadzor nad ispravnošću aktivnosti i sustavom Operativne strukture, vezano uz nabavu (javno nadmetanje i ugovaranje), upravljanje ugovaranjem te pridruženih sustava i provjere ispravnosti na temelju uzorka (administrativne provjere i provjere na licu mjesta). Aktivnosti Odjela provode se sukladno pisanim normama i procedurama definiranima Priručnikom procedura koji propisuje procedure za provođenje ovjeravanja te vođenje evidencije za svaku ovjeru, uključujući obavljeni posao, datum i rezultate ovjere te mjere poduzete pri uočavanju nepravilnosti; obavlja i druge poslove iz svoje nadležnosti.

4.3.2. Odjel za pravne poslove

Članak 49.b

Odjel za pravne poslove priprema međuinstitucionalne sporazume; priprema pravna mišljenja o primjenjivom zakonodavnom okviru u sklopu nacionalnog zakonodavstva i zakonodavstva Europske unije; prati i prikuplja relevantne presude Suda pravde Europske unije; pruža podršku službama/odjelima unutar Ministarstva u pripremi mišljenja, smjernica kao i pripremi odgovarajućih izmjena i dopuna zakonodavnog okvira; provjerava koherentnost, dosljednost i ujednačenost pravnih i normativnih dokumenata; prati pravne učinke uspostave europskih grupacija za teritorijalnu suradnju; pruža podršku Nacionalnom tijelu u izradi i definiciji pravila prihvatljivosti te na zahtjev vrši procjenu prihvatljivosti korisnika; daje mišljenja o pravilima prihvatljivosti pripremljenih od upravljačkih tijela u državama članicama EU; daje mišljenja vezano uz državne potpore i potpore malih vrijednosti (»de-minimis«) te mišljenja vezano uz prihvatljivost korisnika u programima europske teritorijalne suradnje; surađuje s relevantnim tijelima vezano uz postupke tržišnog natjecanja i javne nabave; vodi registre i primjenjive baze podataka; uspostavlja i koordinira rad tijela za utvrđivanje nepravilnosti i prijevara u slučaju kada takvo tijelo nije predviđeno drugim propisima ili međunarodnim sporazumima; sudjeluje u informativnim radionicama o pravilima prihvatljivosti; pruža pravnu podršku Upravljačkom tijelu i Nacionalnom tijelu vezano uz postupke javne nabave; priprema i ažurira registar često postavljanih pitanja i odgovora te obavlja i druge poslove iz svoje nadležnosti.«.

Članak 50.

Naslov iznad članka 101. i članak 101. brišu se.

Članak 51.

U članku 104. iza stavka 7. dodaje se stavak 8. koji glasi:

»Pročelnik regionalnog ureda upravlja regionalnim uredom.«.

Članak 52.

Okvirni broj državnih službenika i namještenika u Ministarstvu regionalnoga razvoja i fondova Europske unije prikazan u tablici koja je sastavni dio Uredbe o unutarnjem ustrojstvu Ministarstva regionalnoga razvoja i fondova Europske unije (»Narodne novine«, broj 27/2012) zamjenjuje se Okvirnim brojem potrebnih državnih službenika i namještenika u Ministarstvu regionalnoga razvoja i fondova Europske unije koji je sadržan u tablici tiskanoj u privitku ove Uredbe i čini sastavni dio Uredbe o unutarnjem ustrojstvu Ministarstva regionalnoga razvoja i fondova Europske unije.

Članak 53.

Ministar regionalnoga razvoja i fondova Europske unije, uz prethodnu suglasnost središnjeg tijela državne uprave nadležnog za službeničke odnose, uskladit će Pravilnik o unutarnjem redu Ministarstva regionalnoga razvoja i fondova Europske unije s odredbama ove Uredbe, u roku 30 dana od dana njezina stupanja na snagu.

Članak 54.

Ova Uredba stupa na snagu osmoga dana od dana objave u »Narodnim novinama«.

Klasa: 022-03/13-03/38

Urbroj: 50301-05/05-13-3

Zagreb, 28. ožujka 2013.

Predsjednik

Zoran Milanović, v. r.

OKVIRNI BROJ POTREBNIH DRŽAVNIH SLUŽBENIKA I NAMJEŠTENIKA U MINISTARSTVU REGIONALNOGA RAZVOJA I FONDOVA EUROPSKE UNIJE

|  |  |
| --- | --- |
| Unutarnje ustrojstvene jedinice i upravne organizacije u sastavu Ministarstva | Planirani broj izvršitelja |
| 1. KABINET MINISTRA | 13 |
| 2. GLAVNO TAJNIŠTVO MINISTARSTVA | 1 |
| \* neposredno u Glavnom tajništvu, izvan sastava nižih ustrojstvenih jedinica Glavnog tajništva | 1 |
| 2.1. Sektor za pravne i opće poslove te ljudske potencijale | 1 |
| 2.1.1. Služba za pravne poslove i ljudske potencijale | 1 |
| 2.1.1.1. Odjel za pravne poslove | 6 |
| 2.1.1.2. Odjel za ljudske potencijale | 6 |
| 2.1.2. Služba za opće poslove | 1 |
| 2.1.2.1. Odjel za opće poslove | 14 |
| 2.1.2.2. Odjel pisarnice | 9 |
| 2.2. Služba za nabavu | 1 |
| 2.2.1. Odjel za pripremu nabave i obradu ponuda | 6 |
| 2.2.2. Odjel za kontrolu izvršenja nabave | 6 |
| Glavno tajništvo – ukupno | 53 |
| 2.a UPRAVA ZA FINANCIJE I INFORMACIJSKO-TELEKOMUNIKACIJSKE SUSTAVE |  |
| \* neposredno u Upravi, izvan sastava nižih ustrojstvenih jedinica Uprave | 1 |
| 2.a.1. Sektor za proračun, financije i računovodstvo | 1 |
| 2.a.1.1. Služba za proračun i računovodstvo | 1 |
| 2.a.1.1.1. Odjel za proračun | 1 |
| 2.a.1.1.1.1. Pododsjek za pripremu proračuna | 3 |
| 2.a.1.1.1.2. Pododsjek za izvršavanje proračuna | 3 |
| 2.a.1.1.2. Odjel za računovodstvo | 1 |
| 2.a.1.1.2.1. Pododsjek za knjigovodstveno poslovanje | 3 |
| 2.a.1.1.2.2. Pododsjek za obračun dohotka i blagajničke poslove | 3 |
| 2.a.1.2. Služba za financiranje razvojnih programa | 12 |
| 2.a.2. Sektor za informacijsko-telekomunikacijske sustave | 1 |
| 2.a.2.1. Služba za informacijsko-telekomunikacijsku podršku | 8 |
| 2.a.2.2. Služba za poslovnu inteligenciju i analitiku te informacijsku sigurnost | 8 |
| Uprava za financije i informacijsko komunikacijske sustave – ukupno | 46 |
| 3. UPRAVA ZA STRATEŠKO PLANIRANJE |  |
| \* neposredno u Upravi, izvan sastava nižih ustrojstvenih jedinica Uprave | 1 |
| 3.1. Sektor za koordinaciju pripreme strateških dokumenata i projektne inicijative | 1 |
| 3.1.1. Služba za pripremu i vrednovanje strateških dokumenata | 1 |
| 3.1.1.1. Odjel za metodologiju pripreme i vrednovanje strateških dokumenata | 5 |
| 3.1.1.2. Odjel za pripremu nacionalnih strateških dokumenata | 5 |
| 3.1.2. Služba za praćenje pripreme projekata te strateške inicijative i projekte | 1 |
| 3.1.2.1. Odjel za koordinaciju i praćenje pripreme projekata | 5 |
| 3.1.2.2. Odjel za strateške inicijative i projekte | 5 |
| 3.2. Sektor za programe Europske unije | 1 |
| 3.2.1. Služba za koordinaciju programa tranzicijske i tehničke pomoći Europske unije | 1 |
| 3.2.1.1. Odjel za koordinaciju programa jačanja institucionalne sposobnosti u području političkih kriterija, unutarnjih poslova, pravosuđa, slobode i sigurnosti | 5 |
| 3.2.1.2. Odjel za koordinaciju programa jačanja institucionalne sposobnosti u području reforme javne uprave, javnih financija, unutarnjeg tržišta, statistike, poljoprivrede i ribarstva | 5 |
| 3.2.2. Služba za horizontalne programe, praćenje i vrednovanje provedbe programa EU i tehničku pomoć za instrumente kohezijske politike | 1 |
| 3.2.2.1. Odjel za koordinaciju horizontalnih programa i instrumenata kohezijske politike | 5 |
| 3.2.2.2. Odjel za praćenje i vrednovanje provedbe programa Europske unije | 5 |
| 3.3. Sektor za koordinaciju fondova Europske unije | 1 |
| 3.3.1. Služba za koordinaciju pripreme višegodišnjih programskih dokumenata | 1 |
| 3.3.1.1. Odjel za programe izgradnje infrastrukture | 5 |
| 3.3.1.2. Odjel za programe konkurentnosti i zapošljavanja | 5 |
| 3.3.2. Služba za praćenje provedbe i korištenja fondova EU | 1 |
| 3.3.2.1. Odjel za analize i izvještavanja | 5 |
| 3.3.2.2. Odjel za razvoj i upravljanje integriranim sustavom za upravljanje (MIS) | 5 |
| Uprava za strateško planiranje – ukupno | 70 |
| 4. UPRAVA ZA UPRAVLJANJE OPERATIVNIM PROGRAMIMA |  |
| \* neposredno u Upravi, izvan sastava nižih ustrojstvenih jedinica Uprave | 1 |
| 4.1. Sektor za provedbu operativnih programa | 1 |
| 4.1.1. Služba za uspostavu i unaprjeđenje sustava | 1 |
| 4.1.1.1. Odjel za metodologiju i procedure | 5 |
| 4.1.1.2. Odjel za osiguranje kvalitete sustava | 5 |
| 4.1.2. Služba za poslove upravljanja operativnim programima | 1 |
| 4.1.2.1. Odjel za pripremu, vrednovanje i informiranje | 4 |
| 4.1.2.2. Odjel za praćenje provedbe i izvještavanje | 4 |
| 4.1.2.3. Odjel za financijsko upravljanje i kontrolu | 4 |
| 4.2. Sektor za teritorijalnu suradnju | 1 |
| 4.2.1. Služba za teritorijalnu suradnju s državama članicama Europske unije | 1 |
| 4.2.1.1. Odjel za europsku teritorijalnu suradnju | 5 |
| 4.2.1.2. Odjel za upravljanje tehničkom pomoći | 4 |
| 4.2.2. Služba za prekograničnu suradnju s državama nečlanicama Europske unije | 1 |
| 4.2.2.1. Odjel za vanjske programe prekogranične suradnje | 5 |
| 4.2.2.2. Odjel za praćenje vanjskih programa prekogranične suradnje | 4 |
| 4.2.2.3. Odjel za financijsko upravljanje | 4 |
| 4.3. Služba za kontrolu i pravne poslove | 1 |
| 4.3.1. Odjel za kontrolu | 4 |
| 4.3.2. Odjel za pravne poslove | 4 |
| Uprava za upravljanje operativnim programima –  ukupno | 60 |
| 5. UPRAVA ZA REGIONALNI RAZVOJ |  |
| \*neposredno u Upravi, izvan sastava nižih ustrojstvenih jedinica Uprave | 1 |
| 5.1. Sektor za politiku regionalnoga razvoja | 1 |
| 5.1.1. Služba za politiku regionalnoga razvoja i koordinaciju | 1 |
| 5.1.1.1. Odjel za politiku regionalnoga razvoja | 5 |
| 5.1.1.2. Odjel za praćenje politike regionalnoga razvoja | 5 |
| 5.1.2. Služba za provedbu EU programa regionalnoga razvoja | 1 |
| 5.1.2.1. Odjel za uspostavu, nadzor i kontrolu sustava provedbe programa | 5 |
| 5.1.2.2. Odjel za provedbu EU programa regionalnoga razvoja | 5 |
| 5.2. Sektor za otoke | 1 |
| 5.2.1. Služba za politiku razvoja otoka | 1 |
| 5.2.1.1. Odjel za razvojnu politiku otoka i međunarodnu suradnju | 5 |
| 5.2.1.2. Odjel za izradu planova i programa održivog razvoja otoka | 5 |
| 5.2.2. Služba za provedbu i praćenje otočnih razvojnih programa i projekata | 1 |
| 5.2.2.1. Odjel za pripremu i provedbu projekata održivog razvoja otoka | 5 |
| 5.2.2.2. Odjel za praćenje provedbe programa i projekata održivog razvoja otoka | 5 |
| 5.3. Sektor za provedbu razvojnih programa | 1 |
| 5.3.1. Služba za pripremu i provedbu razvojnih programa | 1 |
| 5.3.1.1. Odjel za pripremu provedbe razvojnih programa | 5 |
| 5.3.1.2. Odjel za ocjenjivanje, ugovaranje i praćenje razvojnih projekata | 7 |
| 5.3.2. Služba za podršku razvojnim projektima | 1 |
| 5.3.2.1. Odjel za pripremu projekata | 5 |
| 5.3.2.2. Odjel za provedbu projekata | 5 |
| 5.4. Sektor za provedbu stambenih programa | 1 |
| 5.4.1. Služba za pripremu i praćenje programa obnove i stambenog zbrinjavanja | 1 |
| 5.4.1.1. Odjel za drugostupanjski postupak | 5 |
| 5.4.1.2. Odjel za pripremu i praćenje stambenih programa | 10 |
| 5.4.2. Služba za provedbu programa obnove i stambenog zbrinjavanja | 1 |
| 5.4.2.1. Odjel za obnovu | 8 |
| 5.4.2.2. Odjel za isporuku građevinskog materijala | 5 |
| 5.4.2.3. Odjel za izgradnju novih naselja | 5 |
| 5.4.3. Služba za gospodarenje stambenim jedinicama | 13 |
| Uprava za regionalni razvoj – ukupno | 121 |
| 6. UPRAVA ZA STAMBENO ZBRINJAVANJE I STATUSNA PRAVA |  |
| \* neposredno u Upravi, izvan sastava nižih ustrojstvenih jedinica Uprave | 1 |
| 6.1. Sektor za stambeno zbrinjavanje | 1 |
| 6.1.1. Služba za utvrđivanje prava na stambeno zbrinjavanje | 1 |
| 6.1.1.1. Odjel za utvrđivanje prava na stambeno zbrinjavanje na područjima posebne državne skrbi | 11 |
| 6.1.1.2. Odjel za utvrđivanje prava na stambeno zbrinjavanje izvan područja posebne državne skrbi i u Bosni i Hercegovini | 10 |
| 6.1.2. Služba za drugostupanjski postupak i imovinskopravne poslove | 13 |
| 6.2. Sektor za nadzor i koordinaciju | 1 |
| 6.2.1. Služba za nadzor | 1 |
| 6.2.1.1. Odjel za upravni nadzor i kontrolu | 5 |
| 6.2.1.2. Odjel za analitiku i izvještavanje | 5 |
| 6.2.2. Služba – Regionalni ured Zadar | 14 |
| 6.2.3. Služba – Regionalni ured Knin | 8 |
| 6.2.4. Služba – Regionalni ured Vukovar | 17 |
| 6.2.5. Služba – Regionalni ured Slavonski Brod | 9 |
| 6.2.6. Služba – Regionalni ured Petrinja | 11 |
| 6.2.7. Služba – Regionalni ured Karlovac | 11 |
| Uprava za stambeno zbrinjavanje i statusna prava – ukupno | 119 |
| 7. SAMOSTALNA SLUŽBA ZA UNUTARNJU REVIZIJU | 8 |
| 8. SAMOSTALNA SLUŽBA ZA INFORMATIVNO-OBRAZOVNE AKTIVNOSTI | 1 |
| 8.1. Odjel za informativne aktivnosti o korištenju EU fondova | 5 |
| 8.2. Odjel za obrazovne aktivnosti o korištenju EU fondova | 5 |
| Samostalna Služba za informativno-obrazovne aktivnosti – ukupno | 11 |
| Ministarstvo regionalnoga razvoja i fondova Europske unije – ukupno | 501 |

40 05.04.2013 Uredba o izmjenama i dopunama Uredbe o unutarnjem ustrojstvu Ministarstva regionalnog razvoja i fondova Europske unije

Uredba, NN 40/2013-740
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)